16.6.2023
DA
Den Europæiske Unions Tidende
C 214/137 Torsdag den 19. januar 2023
X. der henviser til, at samarbejde med internationale partnere er afgørende for at beskytte EU-midler, der anvendes uden for Europa, og EU-budgettets indtægtsside; der henviser til OLAF's undertegnelse af administrative samarbejdsaftaler med to internationale partnermyndigheder i 2021, Ukraines anklagemyndighed og Verdenstoldorganisationen (WCO); der henviser til, at OLAF i 2021 afholdt onlinearrangementer med henblik på at etablere nye operationelle kontakter med efterforskningsmyndigheder i tredjelande og tilskynde til indberetning af svig og uregelmæssigheder gennem EU-delegationer rundt om i verden; 1. glæder sig over den 33. årsrapport om beskyttelse af Den Europæiske Unions finansielle interesser og bekæmpelse af svig 2021; 2. er klar over, at 2021 var et udfordrende år, hvor indvirkningen af covid-19-pandemien krævede en tilpasning af kontrolstrategierne og et fokus på forebyggelse gennem specifikke afbødende foranstaltninger og målrettede foranstaltninger med henblik på at afdække uregelmæssigheder og svig; 3. minder om, at genopretnings- og resiliensfaciliteten, som er den primære søjle i NGEU, og som er finansieret af Kommissionens optagelse af lån på kapitalmarkederne, trådte i kraft den 19. februar 2021, med det formål at finansiere reformer og investeringer i medlemsstaterne med tilbagevirkende kraft fra starten af pandemien i februar 2020; 4. understreger, at foranstaltninger i 2021 var berettiget til EU-støtte under den flerårige finansielle ramme (FFR) 2014-2020 (som slutter i 2024), under FFR for 2021-2027 og inden for rammerne af NGEU-genopretningspakken; 5.
fremhæver, at den nye FFR 2021-2027, hvis sidste programmer blev vedtaget i 2021, kombineret med NGEU-genopretningsplanen, giver EU 1,8 bio.
EUR, hvilket udgør midler i en hidtil uset størrelsesorden; fremhæver, at Parlamentet (med henblik på at sikre decharge), OLAF, Revisionsretten, Kommissionen selv og, såfremt det er relevant, EPPO kan tilgå relevante data og kontrollere anvendelsen af midler for at supplere og styrke de revisionsforanstaltninger, der er fastsat i de gældende forordninger; 6. bemærker, at Parlamentet og dets Budgetkontroludvalg bør spille en stærk rolle i forvaltningen af genopretnings- og resiliensfaciliteten, herunder gennem regelmæssige, strukturerede dialoger, hvor Kommissionen opfordres til at drøfte gennemførelsen af genopretnings- og resiliensfaciliteten, og hvor Kommissionen er forpligtet til at tage hensyn til de synspunkter, der fremkommer i den forbindelse; 7. understreger, at der også er behov for og forventes et tilsvarende højt niveau af opmærksomhed og kontrol for at garantere, at disse midler kan yde det bedst mulige bidrag til Unionens fælles mål; minder om, at det øgede pres på de myndigheder, der forvalter EU-midler, det øgede mængde af ressourcer, som anvendes, og de øgede risici i forbindelse med forvaltningen af disse (efter at der i forbindelse med pandemien blev indført forenklede procedurer og hasteprocedurer, som er udsatte for misbrug); 8. er af den opfattelse, at øget gennemsigtighed, digitalisering af bekæmpelsen af svig og fortsat styrkelse og udvikling af vurderingen af risikoen for svig og styringen af risikoen for svig bør forfølges sideløbende med en forsvarlig gennemførelse af EU's struktur for bekæmpelse af svig; 9. opfordrer til en øget grad af digitalisering, interoperabilitet mellem datasystemer og harmonisering af rapportering, overvågning og revision i EU og gentager med henblik herpå sin opfordring til Kommissionen om at harmonisere definitionerne, så der kan tilvejebringes sammenlignelige data i hele EU; 10. opfordrer Kommissionen til at fremsætte et lovgivningsforslag om gensidig administrativ bistand inden for de områder af anvendelsen af EU-midler, hvor der endnu ikke foreskrives en sådan praksis; tilskynder Kommissionen til at udarbejde et system til udveksling af oplysninger mellem de kompetente myndigheder for at gøre det muligt at foretage krydstjek af regnskaberne, som vedrører transaktioner mellem to eller flere medlemsstater, med henblik på at undgå grænseoverskridende svig med de europæiske struktur- og investeringsfonde, så der sikres en tværgående tilgang til beskyttelsen af EU's finansielle interesser; 11. udtrykker bekymring over den temmelig sene offentliggørelse af den årlige rapport om beskyttelse af Unionens finansielle interesser, eftersom rapporten for år n først offentliggøres i september i år n + 1; er klar over, at hovedårsagen hertil er, at medlemsstaterne fremsender deres oplysninger ret sent; opfordrer Kommissionen til at være mere proaktiv med hensyn til at anmode medlemsstaterne om at indsende deres data tidligere, således at dens årsberetning kan færdiggøres tidligere, hvilket vil betyde, at Parlamentets beslutning om betænkningen kan vedtages tidligere, ideelt set inden for år n + 1;